

**ข้อบังคับมหาวิทยาลัยธรรมศาสตร์**

**ว่าด้วยกิจกรรมนักศึกษา มหาวิทยาลัยธรรมศาสตร์ พ.ศ. ๒๕๖๓**

 **........……………......……………………..**

โดยที่เป็นการสมควรให้มีข้อบังคับมหาวิทยาลัยธรรมศาสตร์ว่าด้วยกิจกรรมนักศึกษามหาวิทยาลัยธรรมศาสตร์

อาศัยอำนาจตามความในมาตรา ๒๓ (๒) แห่งพระราชบัญญัติมหาวิทยาลัยธรรมศาสตร์
พ.ศ. ๒๕๕๘ และโดยมติสภามหาวิทยาลัยในการประชุมครั้งที่ ๑๑/๒๕๖๓ เมื่อวันที่ ๒๘ กันยายน ๒๕๖๓ เห็นชอบให้ออกข้อบังคับไว้ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยกิจกรรมนักศึกษา มหาวิทยาลัยธรรมศาสตร์ พ.ศ. ๒๕๖๓”

**ข้อ ๒** ข้อบังคับนี้ให้ใช้บังคับนับถัดจากวันประกาศเป็นต้นไป

**ข้อ ๓** ในข้อบังคับนี้

“มหาวิทยาลัย” หมายความว่า มหาวิทยาลัยธรรมศาสตร์

“คณะ” หมายความว่า คณะ วิทยาลัย และให้หมายความรวมถึงสถาบันหรือส่วนงาน ที่เรียกชื่ออย่างอื่นที่มีการจัดการเรียนการสอนและมีนักศึกษาระดับปริญญาตรี

“ศูนย์ท่าพระจันทร์” หมายความว่า มหาวิทยาลัยธรรมศาสตร์ ศูนย์ท่าพระจันทร์

“ศูนย์รังสิต” หมายความว่า มหาวิทยาลัยธรรมศาสตร์ ศูนย์รังสิต

“ศูนย์ลำปาง” หมายความว่า มหาวิทยาลัยธรรมศาสตร์ ศูนย์ลำปาง

“ศูนย์” หมายความว่า ศูนย์ท่าพระจันทร์ ศูนย์รังสิต ศูนย์ลำปาง หรือศูนย์การศึกษาอื่น ที่มหาวิทยาลัยจัดตั้งขึ้น

“นักศึกษา” หมายความว่า นักศึกษามหาวิทยาลัยธรรมศาสตร์ระดับปริญญาตรี หรือนักศึกษาที่ศึกษาในหลักสูตรปริญญาตรีต่อเนื่องปริญญาโท แต่ไม่รวมถึงนักศึกษาที่ศึกษาในหลักสูตรปริญญาตรีภาคบัณฑิตหรือหลักสูตรที่รับนักศึกษาจากผู้จบการศึกษาระดับปริญญาตรีมาแล้ว

“สภานักศึกษา” หมายความว่า สภานักศึกษามหาวิทยาลัยธรรมศาสตร์

“สภานักศึกษาระดับศูนย์” หมายความว่า สภานักศึกษา ศูนย์ท่าพระจันทร์ หรือ
สภานักศึกษา ศูนย์รังสิต สภานักศึกษา ศูนย์ลำปาง หรือสภานักศึกษาศูนย์การศึกษาที่มหาวิทยาลัยจัดตั้งขึ้น

“องค์การนักศึกษา” หมายความว่า องค์การนักศึกษามหาวิทยาลัยธรรมศาสตร์

“คณะกรรมการบริหารองค์การนักศึกษา” หมายความว่า คณะกรรมการบริหารองค์การนักศึกษามหาวิทยาลัยธรรมศาสตร์

“คณะกรรมการบริหารองค์การนักศึกษา ระดับศูนย์” หมายความว่า คณะกรรมการบริหารองค์การนักศึกษา ศูนย์ท่าพระจันทร์ คณะกรรมการบริหารองค์การนักศึกษา ศูนย์รังสิต คณะกรรมการบริหารองค์การนักศึกษา ศูนย์ลำปาง หรือคณะกรรมการบริหารองค์การนักศึกษาศูนย์การศึกษาที่มหาวิทยาลัย
จัดตั้งขึ้น

“คณะกรรมการการเลือกตั้ง” หมายความว่า คณะกรรมการการเลือกตั้ง มหาวิทยาลัยธรรมศาสตร์

“คณะกรรมการนักศึกษาประจำคณะ” หมายความว่า คณะกรรมการนักศึกษาประจำคณะ คณะกรรมการนักศึกษาประจำวิทยาลัย หรือคณะกรรมการนักศึกษาประจำสถาบัน ซึ่งมีการจัดการเรียน
การสอนในระดับปริญญาตรีของมหาวิทยาลัยธรรมศาสตร์

“คณะกรรมการหอพักนักศึกษา” หมายความว่า คณะกรรมการหอพักนักศึกษา มหาวิทยาลัยธรรมศาสตร์

“ชุมนุมกิจกรรมนักศึกษา” หมายความว่า ชุมนุมกิจกรรมนักศึกษามหาวิทยาลัยธรรมศาสตร์

“คณะกรรมการกิจการนักศึกษา” หมายความว่า คณะกรรมการกิจการนักศึกษา มหาวิทยาลัยธรรมศาสตร์

**ข้อ ๔** ให้อธิการบดีเป็นผู้รักษาการตามข้อบังคับนี้

**ลักษณะ ๑**

สิทธิและหน้าที่ของนักศึกษาในการทำกิจกรรมนักศึกษา

**ข้อ ๕** ในการทำกิจกรรมนักศึกษานักศึกษาย่อมมีเสรีภาพในการแสดงความคิดเห็น
ภายใต้ขอบเขตของกฎหมายและข้อบังคับของมหาวิทยาลัย ทั้งนี้ต้องคำนึงถึงความเป็นสุภาพชน
ที่มีความรับผิดชอบต่อสังคม

**ข้อ ๖** นักศึกษามีสิทธิในการทำกิจกรรมนักศึกษาภายใต้วัตถุประสงค์ของการดำเนินกิจกรรม ดังต่อไปนี้

(๑) เพื่อส่งเสริมการเรียนรู้และฝึกฝนตนเองให้เป็นพลเมืองดีที่มีความรับผิดชอบต่อสังคม

(๒) เพื่อส่งเสริมความมีคุณธรรมและจริยธรรม

(๓) เพื่อส่งเสริมและทำนุบำรุงศิลปวัฒนธรรม

(๔) เพื่อส่งเสริมการเรียนรู้ในวิชาการและวิชาชีพ

(๕) เพื่อส่งเสริมความสามัคคีของนักศึกษา

(๖) เพื่อส่งเสริมและพัฒนาให้มีบุคลิกภาพที่ดี มีพลานามัยสมบูรณ์ และมีมนุษยสัมพันธ์ที่ดี

(๗) เพื่อส่งเสริมและสนับสนุนให้มีความคิดริเริ่มสร้างสรรค์

(๘) เพื่อส่งเสริมให้ดำรงชีวิตอย่างมีความสุข ปลอดภัย ใช้ทรัพยากรธรรมชาติอย่างยั่งยืนและรักษาสิ่งแวดล้อม

**ลักษณะ ๒**

สภานักศึกษา

**หมวด ๑**

องค์ประกอบของสภานักศึกษา

**ข้อ ๗** ให้มีสภานักศึกษาประกอบด้วยสมาชิกสภานักศึกษาระดับศูนย์ของแต่ละศูนย์ ดังนี้

(๑) สภานักศึกษา ศูนย์ท่าพระจันทร์ ประกอบด้วยสมาชิกสภานักศึกษาที่เป็นนักศึกษาระดับปริญญาตรีและศึกษาอยู่ในศูนย์ท่าพระจันทร์ ที่ได้รับการเลือกตั้งโดยนักศึกษาระดับปริญญาตรีที่ศึกษา อยู่ในศูนย์ท่าพระจันทร์ จำนวนสามสิบคน

(๒) สภานักศึกษา ศูนย์รังสิต ประกอบด้วยสมาชิกสภานักศึกษาซึ่งเป็นนักศึกษาระดับ
ปริญญาตรีและศึกษาอยู่ในศูนย์รังสิต ที่ได้รับการเลือกตั้งโดยนักศึกษาระดับปริญญาตรีที่ศึกษาอยู่ในศูนย์รังสิต จำนวนห้าสิบคน

(๓) สภานักศึกษา ศูนย์ลำปาง ประกอบด้วยสมาชิกสภานักศึกษาซึ่งเป็นนักศึกษาระดับปริญญาตรีและศึกษาอยู่ในศูนย์ลำปางที่ได้รับการเลือกตั้งโดยนักศึกษาระดับปริญญาตรีที่ศึกษา
อยู่ในศูนย์ลำปาง จำนวนยี่สิบคน

ในกรณีที่มีศูนย์การศึกษาอื่นที่มหาวิทยาลัยจัดตั้งขึ้นให้สภานักศึกษาศูนย์การศึกษานั้นประกอบด้วยสมาชิกสภานักศึกษาซึ่งเป็นนักศึกษาระดับปริญญาตรีและศึกษาอยู่ในศูนย์การศึกษานั้นที่ได้รับการเลือกตั้งโดยนักศึกษาระดับปริญญาตรีที่ศึกษาอยู่ในศูนย์การศึกษานั้น จำนวนยี่สิบคน

**ข้อ ๘** ในสภานักศึกษาให้มีคณะกรรมการบริหารสภานักศึกษาที่อธิการบดีแต่งตั้ง ประกอบด้วย

(๑) ประธานสภานักศึกษา

(๒) รองประธานสภานักศึกษา คนที่ ๑

(๓) รองประธานสภานักศึกษา คนที่ ๒

(๔) เลขาธิการสภานักศึกษา

(๕) รองเลขาธิการสภานักศึกษา คนที่ ๑

(๖) รองเลขาธิการสภานักศึกษา คนที่ ๒

(๗) ประธานคณะกรรมาธิการสามัญประจำสภานักศึกษา

สมาชิกสภานักศึกษาสามารถดำรงตำแหน่งตามวรรคหนึ่ง ได้เพียงตำแหน่งเดียว

ให้คณะกรรมการบริหารสภานักศึกษา มีอำนาจและหน้าที่รวมถึงความรับผิดชอบ
ในการบริหารกิจการทั้งปวงที่เกี่ยวข้องกับสภานักศึกษาโดยไม่ขัดต่อข้อบังคับ ระเบียบ หรือคำสั่ง ของมหาวิทยาลัย

**ข้อ ๙** ในสภานักศึกษาระดับศูนย์ให้มีคณะกรรมการบริหารสภานักศึกษาระดับศูนย์ ประกอบด้วย

(๑) ประธานสภานักศึกษาระดับศูนย์

(๒) รองประธานสภานักศึกษาระดับศูนย์ คนที่ ๑

(๓) รองประธานสภานักศึกษาระดับศูนย์ คนที่ ๒

(๔) เลขาธิการสภานักศึกษาระดับศูนย์

(๕) รองเลขาธิการสภานักศึกษาระดับศูนย์ คนที่ ๑

(๖) รองเลขาธิการสภานักศึกษาระดับศูนย์ คนที่ ๒

(๗) ประธานคณะกรรมาธิการสามัญประจำสภานักศึกษาระดับศูนย์

สมาชิกสภานักศึกษาระดับศูนย์สามารถดำรงตำแหน่งตามวรรคหนึ่ง ได้เพียงตำแหน่งเดียว

ให้คณะกรรมการบริหารสภานักศึกษาระดับศูนย์ มีอำนาจและหน้าที่รวมถึงความรับผิดชอบในการบริหารกิจการทั้งปวงที่เกี่ยวข้องกับสภานักศึกษาระดับศูนย์ โดยไม่ขัดต่อข้อบังคับ ระเบียบ หรือคำสั่งของมหาวิทยาลัย

**หมวด ๒**

อำนาจหน้าที่ของสภานักศึกษาและสภานักศึกษาระดับศูนย์

**ข้อ ๑๐** สภานักศึกษามีอำนาจและหน้าที่รวมถึงความรับผิดชอบดังต่อไปนี้

(๑) เสนอความคิดเห็นต่ออธิการบดีหรือสภามหาวิทยาลัยในเรื่องที่มีผลกระทบต่อนักศึกษา

(๒) เสนอแนะและให้คำปรึกษาแก่องค์การนักศึกษาในการบริหารกิจกรรมนักศึกษาหรือ
เรื่องที่มีผลกระทบต่อนักศึกษา

(๓) พิจารณาและให้ความเห็นชอบหรือไม่เห็นชอบต่อ แผนงาน โครงการ งบประมาณและระเบียบกิจกรรมนักศึกษาตามที่คณะกรรมการบริหารองค์การนักศึกษาเสนอ

(๔) ติดตาม ตรวจสอบและประเมินผลการบริหารงาน การดำเนินงาน และการใช้จ่ายงบประมาณของคณะกรรมการบริหารองค์การนักศึกษา คณะกรรมการการเลือกตั้งและชุมนุม
ทั้งจากที่สภานักศึกษาอนุมัติหรือการได้รับการสนับสนุนมา และให้มีอำนาจกำหนดระเบียบหรือขอเอกสารหรือ
เชิญนายกองค์การนักศึกษาหรือผู้เกี่ยวข้องเข้าร่วมประชุมหรือชี้แจงในประเด็นที่เกี่ยวข้องได้

เมื่อสภานักศึกษาพิจารณารายงานตามวรรคหนึ่งแล้ว ให้สภานักศึกษาดำเนินการสรุปรายงานดังกล่าวเสนอมหาวิทยาลัยพิจารณาต่อไป

(๕) กำหนดหรืออนุมัติระเบียบกิจกรรมนักศึกษาที่เกี่ยวกับการจัดตั้งและดำเนินงานชุมนุมตามข้อบังคับนี้

(๖) พิจารณารับรองผลการสรรหาคณะกรรมการการเลือกตั้ง

(๗) เสนอให้อธิการบดีหรือรองอธิการบดีฝ่ายการนักศึกษา ออกระเบียบหรือประกาศมหาวิทยาลัยตามข้อ ๘๘ หรือเสนอแก้ไขปรับปรุงข้อบังคับนี้ด้วยมติไม่น้อยกว่าสองในสามของสมาชิก
สภานักศึกษาทั้งหมด

**ข้อ ๑๑** สภานักศึกษาระดับศูนย์มีอำนาจและหน้าที่รวมถึงความรับผิดชอบดังต่อไปนี้

(๑) เสนอความคิดเห็นต่อสภานักศึกษาในเรื่องที่มีผลกระทบต่อนักศึกษาที่ศึกษาในศูนย์

(๒) เสนอแนะและให้คำปรึกษาแก่องค์การนักศึกษาในเรื่องที่มีผลกระทบต่อนักศึกษาในศูนย์

(๔) ติดตาม ตรวจสอบและประเมินผลการบริหารงาน การดำเนินงาน การใช้จ่ายงบประมาณ ทั้งจากที่สภานักศึกษาอนุมัติหรือการได้รับการสนับสนุนอื่นใดของคณะกรรมการบริหารองค์การนักศึกษา
ระดับศูนย์และชุมนุมกิจกรรมของนักศึกษาภายในศูนย์ และให้มีอำนาจขอเอกสารหรือเรียกอุปนายก
องค์การนักศึกษาหรือผู้เกี่ยวข้องเข้าร่วมประชุมหรือชี้แจงในประเด็นที่เกี่ยวข้องได้

(๔) อำนาจอื่นตามที่สภานักศึกษามอบหมาย

**หมวด ๓**

การเลือกตั้งสภานักศึกษาและสภานักศึกษาระดับศูนย์

**ข้อ ๑๒** การเลือกตั้งสภานักศึกษาและสภานักศึกษาระดับศูนย์ให้เป็นแบบระบบบัญชีรายชื่อโดยแบ่งเป็นบัญชีรายชื่อตามศูนย์การศึกษา โดยผู้สมัครในบัญชีรายชื่อใด ต้องเป็นนักศึกษาที่ศึกษา
อยู่ในศูนย์การศึกษานั้น

กรณีที่ตำแหน่งสมาชิกสภานักศึกษาและสภานักศึกษาระดับศูนย์ว่างลง เพราะเหตุอื่นนอกจากกรณีถึงคราวออกตามอายุของสภานักศึกษา ให้ประธานสภานักศึกษาเสนอชื่อผู้ที่อยุ่ในลำดับถัดไป ในบัญชีรายชื่อของพรรคนักศึกษาแทนตำแหน่งที่ว่างลงต่ออธิการบดีภายในเจ็ดวันนับแต่วันที่ทราบว่า ตำแหน่งนั้นว่างลง

สมาชิกภาพของสมาชิกสภานักศึกษาผู้เข้าแทนที่ตำแหน่งที่ว่างลง ให้อยู่ในตำแหน่งได้เพียงเท่าอายุของสภานักศึกษาที่เหลืออยู่

**ข้อ ๑๓** หลักเกณฑ์และวิธีการดำเนินการเลือกตั้งสมาชิกสภานักศึกษาที่กำหนดไว้ในข้อบังคับนี้ให้เป็นไปตามที่อธิการบดีกำหนด ตามข้อเสนอของคณะกรรมการการเลือกตั้งโดยออกเป็นประกาศมหาวิทยาลัย

**ข้อ ๑๔** ผู้มีสิทธิลงคะแนนเลือกตั้งสมาชิกสภานักศึกษาต้องมีสภาพเป็นนักศึกษาอยู่ในวันที่ลงคะแนนเสียงเลือกตั้ง

**ข้อ ๑๕** ผู้มีสิทธิสมัครรับการเลือกตั้งสมาชิกสภานักศึกษา ต้องมีคุณสมบัติและไม่มีลักษณะต้องห้ามดังต่อไปนี้

ก.คุณสมบัติ

 (๑) เป็นนักศึกษา

 (๒) มีผลการศึกษาเฉลี่ยไม่ต่ำกว่า ๒.๐๐

 (๓) ศึกษาอยู่ในมหาวิทยาลัยไม่เกินกว่าสี่ปีการศึกษาสำหรับหลักสูตรที่มีระยะเวลาศึกษาสี่ปีการศึกษา หรือไม่เกินห้าปีการศึกษาสำหรับหลักสูตรที่มีระยะเวลาศึกษาห้าปีการศึกษา หรือไม่เกินหกปีการศึกษาสำหรับหลักสูตรที่มีระยะเวลาศึกษาหกปีการศึกษา

ข. ลักษณะต้องห้าม

 (๑) เคยเป็นผู้ถูกลงโทษวินัยนักศึกษาในระยะหนึ่งปีก่อนวันสมัครรับเลือกตั้ง

 (๒) เป็นกรรมการในคณะกรรมการบริหารองค์การนักศึกษาหรือคณะกรรมการบริหารองค์การนักศึกษาระดับศูนย์

 (๓) เป็นกรรมการในคณะกรรมการนักศึกษาประจำคณะ หรือเป็นกรรมการ ในคณะกรรมการหอพักนักศึกษา หรือเป็นกรรมการในคณะกรรมการบริหารชุมนุม

 (๔) เป็นกรรมการหรือเคยเป็นกรรมการการเลือกตั้งในระยะหนึ่งปีก่อนวันสมัครรับเลือกตั้ง

**ข้อ ๑๖** เมื่ออายุสภานักศึกษาและสภานักศึกษาระดับศูนย์เหลืออยู่ไม่ถึงหกสิบวัน
ให้อธิการบดีออกประกาศมหาวิทยาลัยกำหนดให้มีการเลือกตั้งสมาชิกสภานักศึกษาเป็นการทั่วไป

**หมวด ๔**

การดำเนินงานและการประชุมสภานักศึกษาและสภานักศึกษาระดับศูนย์

**ข้อ ๑๗** ให้ประธานสภานักศึกษามาจากการเลือกตั้งของสภานักศึกษา และหากประธาน
สภานักศึกษามาจากสภานักศึกษาระดับศูนย์จากศูนย์ใดก็ให้เป็นประธานสภานักศึกษาระดับศูนย์นั้น
โดยตำแหน่ง และให้สมาชิกสภานักศึกษาของศูนย์การศึกษาที่เหลือ เลือกสมาชิกสภานักศึกษาคนหนึ่ง เป็นประธานสภานักศึกษาระดับศูนย์

ประธานสภานักศึกษาระดับศูนย์ ที่มิได้เป็นประธานสภานักศึกษา ให้เป็นรองประธาน
สภานักศึกษาโดยตำแหน่ง

เลขาธิการและรองเลขาธิการสภานักศึกษาระดับศูนย์ที่ประธานสภานักศึกษาสังกัดอยู่ ให้เป็นเลขาธิการและรองเลขาธิการสภานักศึกษาโดยตำแหน่ง

**ข้อ ๑๘** ให้ประธานสภานักศึกษามีหน้าที่ควบคุมและดูแลการดำเนินงานของสภานักศึกษาและเป็นประธานที่ประชุมสภานักศึกษา

ทั้งนี้ให้ประธานสภานักศึกษามีอำนาจออกคำสั่งหรือประกาศเพื่อดำเนินการตามวรรคหนึ่ง

**ข้อ ๑๙** ให้ประธานสภานักศึกษาจัดให้มีการประชุมสภานักศึกษาเพื่อพิจารณาดำเนินการตามอำนาจหน้าที่ของสภานักศึกษาอย่างน้อยเดือนละหนึ่งครั้ง เว้นแต่มีกรณีที่เหตุอันจำเป็นที่ไม่สามารถจัดการประชุมได้

**ข้อ ๒๐** ภายในเจ็ดวันนับแต่วันที่มีประกาศผู้ที่ได้รับการเลือกตั้งเป็นสมาชิกสภานักศึกษาและมีจำนวนสมาชิกสภานักศึกษาไม่น้อยกว่าสามในสี่ของจำนวนสมาชิกทั้งหมด ให้อธิการบดีหรือรองอธิการบดีฝ่ายการนักศึกษามอบหมายเรียกประชุมสภานักศึกษาเพื่อให้สมาชิกได้มาประชุมเป็นครั้งแรก

การประชุมสภานักศึกษาตามวรรคหนึ่ง ให้สภานักศึกษาประกอบด้วยสมาชิกสภานักศึกษาเท่าที่มีอยู่ และให้อธิการบดีหรือรองอธิการบดีฝ่ายการนักศึกษาเป็นประธานในที่ประชุม โดยให้มีอำนาจหน้าที่ควบคุมและจัดให้มีการดำเนินการเลือกประธานสภานักศึกษา

**ข้อ ๒๑** การเสนอชื่อสมาชิกสภานักศึกษาคนใดเป็นประธานสภานักศึกษา ต้องมีเสียงรับรองไม่น้อยกว่าหนึ่งในห้าของจำนวนสมาชิกสภานักศึกษา และหากมีการเสนอชื่อเพียงชื่อเดียว ให้ถือว่าผู้นั้น
เป็นผู้ได้รับเลือก เมื่อที่ประชุมมีมติรับรองด้วยคะแนนเสียงเกินกว่ากึ่งหนึ่งของสมาชิกสภานักศึกษาเท่าที่มีอยู่

**ข้อ ๒๒** ภายในสามวันนับแต่วันที่มีการประชุมสมาชิกสภานักศึกษาครั้งแรก และมีจำนวนสมาชิกสภานักศึกษาระดับศูนย์ไม่น้อยกว่าสามในสี่ของจำนวนสมาชิกสภาระดับศูนย์ทั้งหมด ให้อธิการบดีหรือรองอธิการบดีฝ่ายการนักศึกษาเรียกประชุมสภานักศึกษาระดับศูนย์ เพื่อให้สมาชิกได้มาประชุมเป็นครั้งแรก

การประชุมสภานักศึกษาระดับศูนย์ตามวรรคหนึ่ง ให้สภานักศึกษาระดับศูนย์ประกอบด้วยสมาชิกสภานักศึกษาเท่าที่มีอยู่ และให้จัดให้มีการดำเนินการเลือกสมาชิกสภานักศึกษาระดับศูนย์เพื่อให้ดำรงตำแหน่งตามข้อ ๙

**ข้อ ๒๓** ประธานสภานักศึกษาและประธานสภานักศึกษาระดับศูนย์ มีอำนาจและหน้าที่รวมถึงความรับผิดชอบ ดังต่อไปนี้

(๑) เป็นประธานของที่ประชุมสภานักศึกษาหรือสภานักศึกษาระดับศูนย์ แล้วแต่กรณี

(๒) ควบคุมการประชุมและการดำเนินกิจการของสภานักศึกษาหรือสภานักศึกษาระดับศูนย์ แล้วแต่กรณี

(๓) เป็นผู้แทนในกิจการภายนอกของสภานักศึกษาหรือสภานักศึกษาระดับศูนย์ แล้วแต่กรณี

(๔) แต่งตั้งบุคคลหรือคณะบุคคลเพื่อดำเนินกิจการใด ๆ อันเป็นประโยชน์ต่อกิจการ
สภานักศึกษาหรือสภานักศึกษาระดับศูนย์ แล้วแต่กรณี

(๕) อำนาจหน้าที่อื่นตามที่อธิการบดีหรือรองอธิการบดีฝ่ายการนักศึกษามอบหมาย

**ข้อ ๒๔** ในกรณีที่ไม่มีผู้ดำรงตำแหน่งประธานสภานักศึกษาหรือมีแต่ไม่สามารถปฏิบัติหน้าที่ได้ให้รองประธานสภานักศึกษาคนที่ ๑ ทำหน้าที่แทน หากประธานสภานักศึกษาและรองประธานสภานักศึกษาคนที่ ๑ ไม่อาจทำหน้าที่ได้ ให้รองประธานสภานักศึกษาคนที่ ๒ ทำหน้าที่แทน

ในกรณีที่ประธานสภานักศึกษาไม่อาจทำหน้าที่ได้ และไม่มีผู้ปฏิบัติหน้าที่แทนตามวรรคหนึ่ง ให้คณะกรรมการบริหารสภานักศึกษาตามข้อ ๘ เลือกกรรมการบริหารคนใดคนหนึ่งทำหน้าที่ประธาน สภานักศึกษา

**ข้อ ๒๕** ในกรณีที่ไม่มีผู้ดำรงตำแหน่งประธานสภานักศึกษาระดับศูนย์ หรือมีแต่ไม่สามารถปฏิบัติหน้าที่ได้ ให้รองประธานสภานักศึกษาระดับศูนย์คนที่ ๑ ทำหน้าที่แทน หากประธานสภานักศึกษาระดับศูนย์และรองประธานสภานักศึกษาระดับศูนย์คนที่ ๑ ไม่อาจทำหน้าที่ได้ ให้รองประธานสภานักศึกษาระดับศูนย์ คนที่ ๒ ทำหน้าที่แทน

ในกรณีที่ประธานสภานักศึกษาระดับศูนย์ไม่อาจทำหน้าที่ได้ และไม่มีผู้ปฏิบัติหน้าที่แทนตามวรรคหนึ่งให้คณะกรรมการบริหารสภานักศึกษาระดับศูนย์ตามข้อ ๙ เลือกกรรมการบริหารคนใดคนหนึ่ง ทำหน้าที่ประธานสภานักศึกษาระดับศูนย์

**ข้อ ๒๖** อำนาจและหน้าที่รวมถึงความรับผิดชอบของรองประธานสภานักศึกษาและ
รองประธานสภานักศึกษาระดับศูนย์ ให้เป็นไปตามที่ประธานสภานักศึกษาหรือประธานสภานักศึกษา ระดับศูนย์ แล้วแต่กรณีกำหนด

**ข้อ ๒๗** เลขาธิการสภานักศึกษาและเลขาธิการสภานักศึกษาระดับศูนย์ มีอำนาจและหน้าที่รวมถึงความรับผิดชอบ ดังต่อไปนี้

(๑) รับผิดชอบงานธุรการทั่วไปของสภานักศึกษา

(๒) ปฏิบัติหน้าที่อื่นตามที่ประธานสภานักศึกษาหรือประธานสภานักศึกษาระดับศูนย์ แล้วแต่กรณีมอบหมาย

ให้รองเลขาธิการสภานักศึกษาและรองเลขาธิการสภานักศึกษาระดับศูนย์ ช่วยเหลืองาน ด้านต่าง ๆ ตามที่เลขาธิการสภานักศึกษาหรือเลขาธิการสภานักศึกษาระดับศูนย์ แล้วแต่กรณีมอบหมาย

**ข้อ ๒๘** ให้เลขาธิการสภานักศึกษาและเลขาธิการสภานักศึกษาระดับศูนย์ เสนอแต่งตั้งนักศึกษาเป็นผู้ช่วยในฝ่ายตนได้

การแต่งตั้งตามวรรคหนึ่งให้ประธานสภานักศึกษาหรือประธานสภานักศึกษาระดับศูนย์ แล้วแต่กรณี เป็นผู้ลงนามแต่งตั้ง

**ช้อ ๒๙** การดำเนินงานและการประชุมของสภานักศึกษา นอกจากที่กำหนดไว้ในหมวดนี้
ให้เป็นไปตามระเบียบกิจกรรมนักศึกษาเกี่ยวกับการดำเนินงานและการประชุมสภานักศึกษาที่สภานักศึกษากำหนด

การดำเนินงานและการประชุมของสภานักศึกษาระดับศูนย์ให้ใช้ระเบียบตามวรรคหนึ่ง โดยอนุโลม

**ข้อ ๓๐** ให้สภานักศึกษามีคณะกรรมาธิการสามัญหรือคณะกรรมาธิการวิสามัญประจำ
สภานักศึกษา เพื่อดำเนินการตามอำนาจหน้าที่ของสภานักศึกษา โดยมีวาระตามที่สภานักศึกษากำหนด
แต่ไม่เกินวาระของสภานักศึกษา

ให้คณะกรรมาธิการตามวรรคหนึ่งสามารถเสนอแต่งตั้งอนุกรรมาธิการ เพื่อช่วยเหลืองาน ตามอำนาจและหน้าที่ของคณะกรรมาธิการ

การแต่งตั้งตามวรรคหนึ่งและวรรคสองให้ประธานสภานักศึกษาเป็นผู้ลงนามแต่งตั้ง

**ข้อ ๓๑** ให้สภานักศึกษาระดับศูนย์มีคณะกรรมาธิการสามัญหรือคณะกรรมาธิการวิสามัญประจำสภานักศึกษาระดับศูนย์ อย่างน้อยสามคณะ เพื่อดำเนินการตามอำนาจหน้าที่ของสภานักศึกษา ระดับศูนย์ โดยมีวาระตามที่สภานักศึกษาระดับศูนย์กำหนด แต่ไม่เกินวาระของสภานักศึกษาระดับศูนย์

ให้คณะกรรมาธิการตามวรรคหนึ่งสามารถเสนอแต่งตั้งอนุกรรมาธิการ เพื่อช่วยเหลืองาน ตามอำนาจและหน้าที่ของคณะกรรมาธิการได้

การแต่งตั้งตามวรรคหนึ่งและวรรคสองให้ประธานสภานักศึกษาระดับศูนย์เป็นผู้ลงนามแต่งตั้ง

**ข้อ ๓๒** สภานักศึกษาอาจเชิญผู้ปฏิบัติงานในมหาวิทยาลัย คณาจารย์ประจำ หรือผู้ทรงคุณวุฒิ ให้เข้าร่วมการประชุม เพื่อให้ข้อคิดเห็นหรือคำแนะนำในกิจการตามอำนาจหน้าที่ ของสภานักศึกษาด้วยก็ได้

**ข้อ ๓๓** สมาชิกสภานักศึกษาต้องเข้าร่วมการประชุมสภานักศึกษาและสภานักศึกษาระดับศูนย์อย่างสม่ำเสมอ ในกรณีที่ไม่อาจเข้าร่วมการประชุมได้ให้มีหนังสือถึงประธานสภานักศึกษาหรือประธานสภานักศึกษาระดับศูนย์แล้วแต่กรณี เพื่อขอลาการประชุม

ให้สมาชิกสภานักศึกษาที่ขาดประชุมสภานักศึกษาและสภานักศึกษาระดับศูนย์รวมกัน
เกินกว่าสามครั้งติดต่อกัน ให้พ้นจากสมาชิกภาพ และให้ประธานสภานักศึกษาเสนอชื่อผู้ที่อยู่ในลำดับถัดไป ในบัญชีรายชื่อของพรรคนักศึกษาแทนตำแหน่งที่ว่างลงต่ออธิการบดีภายในเจ็ดวันนับแต่วันที่ทราบว่า
ตำแหน่งนั้นว่างลง

**หมวด ๕**

วาระและการพ้นตำแหน่งของสมาชิกสภานักศึกษา

**ข้อ ๓๔** ให้สมาชิกสภานักศึกษา มีวาระการดำรงตำแหน่งคราวละหนึ่งปี นับแต่วันที่
ได้มีการแต่งตั้งเป็นสมาชิกสภานักศึกษา

นอกจากการพ้นตำแหน่งตามวาระในวรรคหนึ่ง สมาชิกสภานักศึกษาพ้นจากตำแหน่งเมื่อ

(๑) ตาย

(๒) ลาออก

(๓) ถูกลงโทษวินัยนักศึกษาอย่างร้ายแรง

(๔) ขาดคุณสมบัติหรือมีลักษณะต้องห้าม

(๕) พ้นจากสภาพการเป็นนักศึกษาของมหาวิทยาลัย

(๖) ขาดประชุมติดต่อกันเกินกว่าสามครั้ง ตามข้อ ๓๓

**ลักษณะ ๓**

องค์การนักศึกษามหาวิทยาลัยธรรมศาสตร์

**หมวด ๑**

บททั่วไป

**ข้อ ๓๕** องค์การนักศึกษา ประกอบด้วย

(๑) คณะกรรมการบริหารองค์การนักศึกษา

(๒) คณะกรรมการนักศึกษาประจำคณะ

(๓) ชุมนุมกิจกรรมนักศึกษา

(๔) คณะกรรมการหอพักนักศึกษา

**หมวด ๒**

คณะกรรมการบริหารองค์การนักศึกษา

**ส่วนที่ ๑**

องค์ประกอบ

**ข้อ ๓๖** ให้มีคณะกรรมการบริหารองค์การนักศึกษาระดับศูนย์ ดังต่อไปนี้

(๑) คณะกรรมการบริหารองค์การนักศึกษา ศูนย์ท่าพระจันทร์

(๒) คณะกรรมการบริหารองค์การนักศึกษา ศูนย์รังสิต

(๓) คณะกรรมการบริหารองค์การนักศึกษา ศูนย์ลำปาง

ในกรณีที่มีศูนย์การศึกษาอื่นที่มหาวิทยาลัยจัดตั้งขึ้นให้มีคณะกรรมการบริหารองค์การนักศึกษาศูนย์การศึกษานั้นขึ้นด้วย

**ข้อ ๓๗** ในองค์การนักศึกษาให้มีคณะกรรมการบริหารองค์การนักศึกษา ประกอบด้วย

(๑) นายกองค์การนักศึกษา

(๒) อุปนายกองค์การนักศึกษา ศูนย์ท่าพระจันทร์

(๓) อุปนายกองค์การนักศึกษา ศูนย์รังสิต

(๔) อุปนายกองค์การนักศึกษา ศูนย์ลำปาง

(๕) เลขาธิการองค์การนักศึกษา

(๖) กรรมการองค์การนักศึกษาฝ่ายกิจการภายนอก

(๗) กรรมการองค์การนักศึกษาฝ่ายแผนงานและงบประมาณ

(๘) กรรมการองค์การนักศึกษาฝ่ายพิทักษ์สิทธิและส่งเสริมสวัสดิการนักศึกษา

(๙) กรรมการองค์การนักศึกษาฝ่ายกิจกรรมนักศึกษา

(๑๐) กรรมการองค์การนักศึกษาฝ่ายกฎระเบียบ

(๑๑) กรรมการองค์การนักศึกษาฝ่ายประชาสัมพันธ์

นายกองค์การนักศึกษาตาม (๑) ต้องเป็นนักศึกษาระดับปริญญาตรีซึ่งมาจากการเลือกตั้ง โดยนักศึกษา

ในกรณีที่มีคณะกรรมการบริหารองค์การนักศึกษาเพิ่มขึ้นตามข้อ ๓๖ วรรคสอง ให้มีอุปนายกองค์การนักศึกษาศูนย์การศึกษานั้น เป็นกรรมการตามวรรคหนึ่งด้วย

อุปนายกองค์การนักศึกษา ตามวรรคหนึ่งต้องเป็นนักศึกษาระดับปริญญาตรีที่ศึกษา อยู่ในศูนย์การศึกษาซึ่งได้รับการเลือกตั้งนั้น

เลขาธิการและกรรมการอื่น ตาม (๕) ถึง (๑๑) ต้องเป็นนักศึกษาระดับปริญญาตรี
โดยอธิการบดีเป็นผู้แต่งตั้งตามข้อเสนอของนายกองค์การนักศึกษา

**ข้อ ๓๘** ในคณะกรรมการบริหารองค์การนักศึกษาระดับศูนย์ ประกอบด้วย

(๑) อุปนายกองค์การนักศึกษา ระดับศูนย์

(๒) เลขาธิการองค์การนักศึกษา ระดับศูนย์

(๓) กรรมการองค์การนักศึกษาฝ่ายแผนงานและงบประมาณ

(๔) กรรมการองค์การนักศึกษาฝ่ายกีฬาและสร้างเสริมสุขภาพ

(๕) กรรมการองค์การนักศึกษาฝ่ายศิลปะและวัฒนธรรม

(๖) กรรมการองค์การนักศึกษาฝ่ายบำเพ็ญประโยชน์

(๗) กรรมการองค์การนักศึกษาฝ่ายศาสนาและจริยธรรม

(๘) กรรมการองค์การนักศึกษาอื่น อีกจำนวนไม่เกินสี่คน

**ส่วนที่ ๒**

อำนาจหน้าที่ของคณะกรรมการบริหารองค์การนักศึกษา

**ข้อ ๓๙** คณะกรรมการบริหารองค์การนักศึกษา มีอำนาจและหน้าที่รวมถึงความรับผิดชอบ ดังต่อไปนี้

(๑) บริหารกิจการทั้งปวงที่เกี่ยวข้องกับองค์การนักศึกษาโดยไม่ขัดต่อกฎหมาย ข้อบังคับ ระเบียบ หรือคำสั่งของมหาวิทยาลัย

(๒) กำหนด แผนงาน โครงการ และงบประมาณกิจกรรมนักศึกษาประจำปีของคณะกรรมการบริหารองค์การนักศึกษา สภานักศึกษา คณะกรรมการการเลือกตั้งและชุมนุม โดยเสนอ
ต่อสภานักศึกษาเพื่อพิจารณาอนุมัติ

(๓) เสนอระเบียบกิจกรรมนักศึกษา เพื่อบริหารกิจกรรมนักศึกษาตามข้อบังคับนี้
ต่อสภานักศึกษาเพื่อพิจารณาอนุมัติ

(๔) ร่วมมือ ประสานงาน และส่งเสริมการดำเนินงานของคณะกรรมการนักศึกษาประจำคณะและคณะกรรมการหอพักนักศึกษา

(๕) กำกับดูแลการดำเนินงานของคณะกรรมการบริหารองค์การนักศึกษาระดับศูนย์และชุมนุม

(๖) จัดทำและรายงานผลการดำเนินโครงการ การดำเนินงานประจำปี บัญชีรายรับ รายจ่าย ตลอดจนทรัพย์สินของคณะกรรมการบริหารองค์การนักศึกษาและคณะกรรมการบริหารองค์การนักศึกษาระดับศูนย์ต่อสภานักศึกษา ให้แล้วเสร็จภายในสามสิบวันก่อนสิ้นปีงบประมาณ

(๗) เสนอความคิดเห็นต่อสภานักศึกษา อธิการบดีหรือสภามหาวิทยาลัยในเรื่องที่มีผลกระทบต่อนักศึกษา

**ข้อ ๔๐** คณะกรรมการบริหารองค์การนักศึกษาระดับศูนย์ มีอำนาจและหน้าที่รวมถึง
ความรับผิดชอบดังต่อไปนี้

(๑) บริหารกิจการทั้งปวงที่เกี่ยวข้องกับองค์การนักศึกษาระดับศูนย์โดยไม่ขัดต่อกฎหมาย ข้อบังคับ ระเบียบ หรือคำสั่งของมหาวิทยาลัย

(๒) กำหนดนโยบาย แผนงาน และงบประมาณการทำกิจกรรมนักศึกษา ของคณะกรรมการบริหารองค์การนักศึกษาระดับศูนย์เสนอต่อคณะกรรมการบริหารองค์การนักศึกษาพิจารณา

(๓) ร่วมมือ ประสานงาน และส่งเสริมการดำเนินงานของคณะกรรมการนักศึกษาประจำคณะและชุมนุมในศูนย์การศึกษานั้น

(๔) เสนอความคิดเห็นต่อคณะกรรมการบริหารองค์การนักศึกษาในเรื่องที่มีผลกระทบ ต่อนักศึกษาที่ศึกษาในศูนย์

(๕) อำนาจอื่นตามที่คณะกรรมการบริหารองค์การนักศึกษามอบหมาย

**ส่วนที่ ๓**

วาระการดำรงตำแหน่งและการพ้นจากตำแหน่งของ

คณะกรรมการบริหารองค์การนักศึกษาและคณะกรรมการบริหารองค์การนักศึกษา ระดับศูนย์

**ข้อ ๔๑** คณะกรรมการบริหารองค์การนักศึกษาและคณะกรรมการบริหารองค์การนักศึกษาระดับศูนย์ มีวาระการดำรงตำแหน่งคราวละหนึ่งปี

นอกจากการพ้นจากตำแหน่งตามวาระในวรรคหนึ่ง กรรมการบริหารองค์การนักศึกษาและกรรมการบริหารองค์การนักศึกษาระดับศูนย์ พ้นจากตำแหน่งเมื่อ

(๑) ตาย

(๒) ลาออก

(๓) ถูกลงโทษวินัยนักศึกษาอย่างร้ายแรง

(๔) ขาดคุณสมบัติหรือมีลักษณะต้องห้าม

(๕) พ้นสภาพการเป็นนักศึกษาของมหาวิทยาลัย

(๖) กรรมการบริหารองค์การนักศึกษาระดับศูนย์พ้นสภาพการเป็นนักศึกษาที่ศึกษา
ในศูนย์การศึกษาที่เป็นกรรมการบริหารองค์การนักศึกษาระดับศูนย์นั้น

ในกรณีที่นายกองค์การนักศึกษาหมดวาระหรือพ้นจากตำแหน่ง ให้คณะกรรมการบริหารองค์การนักศึกษาตามข้อ ๓๗ (๕) ถึง (๑๑) พ้นจากตำแหน่งด้วย

ในกรณีที่อุปนายกองค์การนักศึกษาระดับศูนย์หมดวาระหรือพ้นจากตำแหน่ง
ให้คณะกรรมการบริหารองค์การนักศึกษาระดับศูนย์ พ้นจากตำแหน่งด้วย

**ส่วนที่ ๔**

การเลือกตั้งนายกองค์การนักศึกษาและอุปนายกองค์การนักศึกษา

**ข้อ ๔๒** หลักเกณฑ์และวิธีการดำเนินการเลือกตั้งนายกองค์การนักศึกษา และอุปนายกองค์การนักศึกษาระดับศูนย์ ให้เป็นไปตามที่กำหนดไว้ในข้อบังคับนี้ หรือตามหลักเกณฑ์และวิธีการดำเนินการที่อธิการบดีกำหนด ตามข้อเสนอของคณะกรรมการการเลือกตั้งโดยออกเป็นประกาศมหาวิทยาลัย

**ข้อ ๔๓** ผู้มีสิทธิลงคะแนนเลือกตั้งนายกองค์การนักศึกษาต้องมีสภาพเป็นนักศึกษาและศึกษาอยู่ในระดับปริญญาตรีของมหาวิทยาลัย

นักศึกษาระดับปริญญาตรีที่ศึกษาอยู่ในศูนย์การศึกษาใด ก็ให้เป็นผู้มีสิทธิเลือกตั้งอุปนายกองค์การนักศึกษาของศูนย์ที่ศึกษาอยู่นั้น

**ข้อ ๔๔** ผู้มีสิทธิสมัครเข้ารับการเลือกตั้งเป็นนายกองค์การนักศึกษาหรืออุปนายกองค์การนักศึกษาต้องมีคุณสมบัติและไม่มีลักษณะต้องห้ามดังต่อไปนี้

ก.คุณลักษณะ

 (๑) เป็นนักศึกษาระดับปริญญาตรี

 (๒) มีผลการศึกษาเฉลี่ยไม่ต่ำกว่า ๒.๐๐

 (๓) ศึกษาอยู่ในมหาวิทยาลัยมาแล้วไม่เกินสี่ปีการศึกษาสำหรับหลักสูตรที่มีระยะเวลาศึกษาสี่ปีการศึกษา หรือไม่เกินห้าปีการศึกษาสำหรับหลักสูตรที่มีระยะเวลาศึกษาห้าปีการศึกษา หรือไม่เกิน หกปีการศึกษาสำหรับหลักสูตรที่มีระยะเวลาศึกษาหกปีการศึกษา

ข.ลักษณะต้องห้าม

 (๑) เคยเป็นผู้ถูกลงโทษวินัยนักศึกษาในระยะหนึ่งปีก่อนวันสมัครรับเลือกตั้ง

 (๒) เป็นสมาชิกสภานักศึกษา

 (๓) เป็นกรรมการในคณะกรรมการนักศึกษาประจำคณะ หรือเป็นกรรมการ ในคณะกรรมการหอพักนักศึกษา หรือเป็นกรรมการในคณะกรรมการบริหารชุมนุม

 (๔) เป็นกรรมการหรือเคยเป็นกรรมการการเลือกตั้งในระยะหนึ่งปีก่อนวันสมัคร รับเลือกตั้ง

 (๕) มีลักษณะต้องห้ามตามที่อธิการบดีกำหนดโดยออกเป็นประกาศมหาวิทยาลัย

**ข้อ ๔๕** เมื่อวาระการดำรงตำแหน่งของนายกองค์การนักศึกษาหรืออุปนายก องค์การนักศึกษาระดับศูนย์เหลืออยู่ไม่ถึงหกสิบวัน ให้อธิการบดีออกประกาศมหาวิทยาลัยกำหนดให้มี การเลือกตั้งนายกองค์การนักศึกษาหรืออุปนายกองค์การนักศึกษาระดับศูนย์ขึ้นใหม่เป็นการเลือกตั้งทั่วไป

**ส่วนที่ ๕**

การดำเนินงานของคณะกรรมการบริหารองค์การนักศึกษา

และคณะกรรมการบริหารองค์การนักศึกษา ระดับศูนย์

**ข้อ ๔๖** ให้นายกองค์การนักศึกษาเป็นผู้แทนขององค์การนักศึกษา และให้มีอำนาจและหน้าที่รวมถึงความรับผิดชอบต่อไปนี้

(๑) รับผิดชอบการบริหารงานและกำกับดูแลการดำเนินงานขององค์การนักศึกษา

(๒) เป็นประธานของที่ประชุมคณะกรรมการบริหารองค์การนักศึกษา

(๓) กำหนดอำนาจหน้าที่ของคณะกรรมการบริหารองค์การนักศึกษา ตามข้อ ๓๗ (๕) ถึง (๑๑) โดยออกเป็นประกาศองค์การนักศึกษา

(๔) อำนาจและหน้าที่อื่นตามที่อธิการบดีหรือรองอธิการบดีฝ่ายการนักศึกษามอบหมาย

**ข้อ ๔๗** ให้อุปนายกองค์การนักศึกษาระดับศูนย์เป็นผู้แทนของคณะกรรมการบริหาร องค์การนักศึกษาระดับศูนย์ และให้มีหน้าที่ดังต่อไปนี้

(๑) รับผิดชอบการบริหารงานและกำกับดูแลการดำเนินงานของคณะกรรมการบริหารองค์การนักศึกษาระดับศูนย์

(๒) เป็นประธานของที่ประชุมองค์การนักศึกษาระดับศูนย์

(๓) ช่วยเหลืองานนายกองค์การนักศึกษาในการบริหารงานองค์การนักศึกษา

(๔) กำหนดอำนาจหน้าที่ของคณะกรรมการบริหารองค์การนักศึกษา ระดับศูนย์ ตามข้อ ๓๘ (๒) ถึง (๘) โดยออกเป็นประกาศองค์การนักศึกษา ระดับศูนย์

(๕) อำนาจและหน้าที่อื่นตามที่อธิการบดีหรือรองอธิการบดีฝ่ายการนักศึกษามอบหมาย

**ข้อ ๔๘** ในกรณีที่ไม่มีผู้ดำรงตำแหน่งนายกองค์การนักศึกษาหรือมีแต่ไม่สามารถทำหน้าที่ได้ให้อุปนายกองค์การนักศึกษา ศูนย์รังสิต ทำหน้าที่แทน หากนายกองค์การนักศึกษาและอุปนายก องค์การนักศึกษา ศูนย์รังสิต ไม่มีผู้ดำรงตำแหน่งหรือไม่อาจทำหน้าที่ได้ ให้อุปนายกองค์การนักศึกษา
ศูนย์ท่าพระจันทร์ทำหน้าที่นายกองค์การนักศึกษาแทน หากนายกองค์การนักศึกษา อุปนายกองค์การนักศึกษา
ศูนย์รังสิตและอุปนายกองค์การนักศึกษา ศูนย์ท่าพระจันทร์ ไม่มีผู้ดำรงตำแหน่งหรือไม่อาจทำหน้าที่ได้
ให้อุปนายกองค์การนักศึกษา ศูนย์ลำปางทำหน้าที่นายกองค์การนักศึกษาแทน

**ข้อ ๔๙** ให้คณะกรรมการบริหารองค์การนักศึกษาและคณะกรรมการบริหาร องค์การนักศึกษาระดับศูนย์มีอำนาจเสนอแต่งตั้งผู้ช่วยหรืออนุกรรมการเพื่อช่วยเหลืองานอันอยู่ในอำนาจและหน้าที่รวมถึงความรับผิดชอบได้

การแต่งตั้งตามวรรคหนึ่งให้นายกองค์การนักศึกษาหรืออุปนายกองค์การนักศึกษาระดับศูนย์เป็นผู้ลงนามแต่งตั้ง โดยออกเป็นประกาศองค์การนักศึกษาหรือประกาศองค์การนักศึกษาระดับศูนย์ แล้วแต่กรณี

**ส่วนที่ ๖**

การประชุมของคณะกรรมการบริหารองค์การนักศึกษา

และคณะกรรมการบริหารองค์การนักศึกษา ระดับศูนย์

**ข้อ ๕๐** ให้นายกองค์การนักศึกษาหรืออุปนายกองค์การนักศึกษาเป็นผู้กำหนดระเบียบวาระการประชุมคณะกรรมการบริหารองค์การนักศึกษาหรือคณะกรรมการบริหารองค์การนักศึกษา ระดับศูนย์ แล้วแต่กรณี

กรรมการบริหารองค์การนักศึกษาหรือกรรมการบริหารองค์การนักศึกษา ระดับศูนย์
อาจเสนอเรื่องเข้าสู่ระเบียบวาระการประชุมเพื่อพิจารณาบรรจุเข้าระเบียบวาระการประชุมก็ได้ โดยให้ทำเป็นหนังสือถึงนายกองค์การนักศึกษาหรืออุปนายกองค์การนักศึกษา แล้วแต่กรณี

**ข้อ ๕๑** ในการประชุมคณะกรรมการบริหารองค์การนักศึกษาหรือคณะกรรมการบริหารองค์การนักศึกษา ระดับศูนย์ ต้องมีกรรมการมาประชุมไม่น้อยกว่ากึ่งหนึ่งของจำนวนกรรมการ ในคณะกรรมการบริหารองค์การนักศึกษาทั้งหมดเท่าที่มีอยู่จึงจะถือว่าเป็นองค์ประชุม

การดำเนินงานและการประชุมของคณะกรรมการบริหารองค์การนักศึกษา นอกจากที่กำหนดไว้ในหมวดนี้ ให้เป็นไปตามระเบียบกิจกรรมนักศึกษาเกี่ยวกับการดำเนินงานและการประชุมคณะกรรมการบริหารองค์การนักศึกษา โดยความเห็นชอบของสภานักศึกษา

การดำเนินงานและการประชุมของคณะกรรมการบริหารองค์การนักศึกษา ระดับศูนย์ ให้ใช้ระเบียบตามวรรคสองโดยอนุโลม

**ข้อ ๕๒** ให้นายกองค์การนักศึกษาหรืออุปนายกองค์การนักศึกษาเป็นประธานที่ประชุ คณะกรรมการบริหารองค์การนักศึกษาหรือคณะกรรมการบริหารองค์การนักศึกษา ระดับศูนย์ แล้วแต่กรณีและให้มีหน้าที่ดำเนินการประชุมให้เป็นไปด้วยความเป็นเรียบร้อย

การลงมติของคณะกรรมการบริหารองค์การนักศึกษาหรือคณะกรรมการบริหาร องค์การนักศึกษา ระดับศูนย์ ให้ถือเสียงข้างมากของกรรมการที่เข้าร่วมการประชุม ในกรณีการลงมติ ได้คะแนนเสียงเท่ากัน ให้ประธานในที่ประชุมเป็นผู้มีอำนาจชี้ขาด

**หมวด ๓**

คณะกรรมการนักศึกษาประจำคณะ

**ส่วนที่ ๑**

องค์ประกอบของคณะกรรมการนักศึกษาประจำคณะ

**ข้อ ๕๓** ให้คณบดีจัดให้มีคณะกรรมการนักศึกษาอย่างน้อยหนึ่งคณะ โดยมีองค์ประกอบ ของคณะกรรมการนักศึกษาตามที่คณบดีกำหนดโดยออกเป็นประกาศส่วนงาน

ในกรณีคณะใดที่มีคณะกรรมการนักศึกษามากกว่าหนึ่งคณะ ให้คณบดีกำหนดให้มีการเลือกกรรมการนักศึกษาหนึ่งคน เป็นตัวแทนคณะกรรมการนักศึกษาในระดับคณะ เพื่อเข้าร่วมประชุมกับ องค์การนักศึกษา สภานักศึกษาหรือมหาวิทยาลัย โดยออกเป็นประกาศส่วนงาน

**ส่วนที่ ๒**

คุณสมบัติของประธานและกรรมการประจำคณะ

**ข้อ ๕๔** กรรมการในคณะกรรมการนักศึกษาประจำคณะ จะต้องมีคุณสมบัติและไม่มีลักษณะต้องห้ามดังต่อไปนี้

ก.คุณลักษณะ

 (๑) เป็นนักศึกษาระดับปริญญาตตรี

 (๒) มีผลการศึกษาเฉลี่ยไม่ต่ำกว่า ๒.๐๐ เว้นแต่คณะกำหนดไว้เป็นอย่างอื่น
ที่ไม่ต่ำกว่า ๒.๐๐

 (๓) ศึกษาอยู่ในมหาวิทยาลัยมาแล้วไม่เกินสี่ปีการศึกษาสำหรับหลักสูตรที่มีระยะเวลาศึกษา สี่ปีการศึกษา หรือไม่เกินห้าปีการศึกษาสำหรับหลักสูตรที่มีระยะเวลาศึกษาห้าปีการศึกษา หรือไม่เกินหกปีการศึกษาสำหรับหลักสูตรที่มีระยะเวลาศึกษาหกปีการศึกษา

ข.ลักษณะต้องห้าม

 (๑) เคยเป็นผู้ถูกลงโทษวินัยนักศึกษาในระยะหนึ่งปีก่อนวันสมัครรับเลือกตั้ง

 (๒) เป็นสมาชิกสภานักศึกษา หรือกรรมการบริหารองค์การนักศึกษา หรือกรรมการบริหารองค์การนักศึกษาระดับศูนย์ หรือกรรมการในคณะกรรมการหอพักนักศึกษา หรือกรรมการ ในคณะกรรมการบริหารชุมนุม

 (๓) เป็นกรรมการหรือเคยเป็นกรรมการการเลือกตั้งระดับคณะ ในระยะหนึ่งปี ก่อนวันสมัครรับเลือกตั้ง

 (๔) มีลักษณะต้องห้ามตามที่คณบดีกำหนดโดยออกเป็นประกาศส่วนงาน

**ส่วนที่ ๓**

การเลือกตั้งประธานกรรมการนักศึกษาประจำคณะ

**ข้อ ๕๕** ผู้มีสิทธิลงคะแนนเลือกประธานกรรมการนักศึกษาประจำคณะต้องมีสภาพเป็นนักศึกษาระดับปริญญาตรีซึ่งกำลังศึกษาอยู่ในคณะนั้น ๆ

**ข้อ ๕๖** หลักเกณฑ์และวิธีการดำเนินการเลือกประธานกรรมการประจำคณะ ให้เป็นไปตามที่คณบดีกำหนดโดยออกเป็นประกาศส่วนงาน

**ส่วนที่ ๔**

อำนาจหน้าที่ของคณะกรรมการนักศึกษาประจำคณะ

**ข้อ ๕๗** คณะกรรมการนักศึกษาประจำคณะ มีหน้าที่รับผิดชอบดังนี้

(๑) เสนอความคิดเห็นต่อองค์การนักศึกษา สภานักศึกษา คณบดี ในเรื่องที่มีผลกระทบ ต่อนักศึกษาของคณะ

(๒) บริหารกิจกรรมทั้งปวงเกี่ยวกับกิจกรรมของนักศึกษาในคณะ

(๓) กำกับดูแล ติดตาม และตรวจสอบการทำงานของชมรมกิจกรรมนักศึกษาระดับคณะ

(๔) ปฏิบัติหน้าที่อื่นตามที่คณบดีมอบหมาย

**ส่วนที่ ๕**

วาระการดำรงตำแหน่งและการพ้นจากตำแหน่ง

ชองคณะกรรมการนักศึกษาประจำคณะ

**ข้อ ๕๘** ประธานกรรมการนักศึกษาประจำคณะมีวาระการดำรงตำแหน่งคราวละหนึ่งปี

เมื่อประธานกรรมการนักศึกษาหมดวาระหรือพ้นจากตำแหน่ง ให้กรรมการนักศึกษาประจำคณะพ้นจากตำแหน่งด้วย

**ข้อ ๕๙** กรรมการในคณะกรรมการนักศึกษาประจำคณะพ้นจากตำแหน่งเมื่อ

(๑) ตาย

(๒) ลาออก

(๓) ถูกลงโทษวินัยนักศึกษาอย่างร้ายแรง

(๔) ขาดคุณสมบัติหรือมีลักษณะต้องห้าม

(๕) พ้นสภาพการเป็นนักศึกษาของคณะ

**ส่วนที่ ๖**

การกำกับและดูแล

**ข้อ ๖๐** ให้คณบดีกำกับและดูแลการดำเนินงานของคณะกรรมการนักศึกษาประจำคณะ ให้เป็นไปโดยถูกต้องตามข้อบังคับ ระเบียบ ประกาศของคณะหรือมหาวิทยาลัย ในกรณีที่มีปัญหาขัดแย้ง
ในการดำเนินงานซึ่งอาจส่งผลเสียหายต่อส่วนรวมให้คณบดีเป็นผู้พิจารณา และเมื่อวินิจฉัยเป็นประการใดแล้วให้คณะกรรมการนักศึกษาประจำคณะและผู้เกี่ยวข้องปฏิบัติตามคำวินิจฉัยนั้น

**หมวด ๔**

ชุมนุมกิจกรรมนักศึกษา

**ข้อ ๖๑** ชุมนุมกิจกรรมนักศึกษา เป็นการรวมตัวของนักศึกษาระดับปริญญาตรี ของมหาวิทยาลัยเพื่อทำกิจกรรมนักศึกษาด้านใดด้านหนึ่งตามข้อบังคับนี้ โดยแบ่งประเภทชุมนุมออกเป็น

(๑) ชุมนุมกิจกรรมกีฬาและสร้างเสริมสุขภาพ

(๒) ชุมนุมกิจกรรมบำเพ็ญประโยชน์

(๓) ชุมนุมกิจกรรมวิชาการ

(๔) ชุมนุมกิจกรรมศาสนาและจริยธรรม

(๕) ชุมนุมกิจกรรมศิลปวัฒนธรรม

**ข้อ ๖๒** การก่อตั้งขุมนุมต้องมีนักศึกษาระดับปริญญาตรีของมหาวิทยาลัย จำนวนไม่น้อยกว่าห้าสิบคน ที่มาจากคณะต่าง ๆ ยื่นคำร้องต่อคณะกรรมการบริหารองค์การนักศึกษาพร้อมเอกสารการก่อตั้งชุมนุมกิจกรรม ดังต่อไปนี้

(๑) ระเบียบชุมนุม

(๒) รายชื่อของนักศึกษาที่เข้าชื่อกันก่อตั้งชุมนุม

(๓) รายชื่อของคณะกรรมการบริหารชุมนุมชุดแรก

(๔) รายงานการประชุมก่อตั้งชุมนุม

**ข้อ ๖๓** ระเบียบชุมนุมอย่างน้อยต้องประกอบด้วย

(๑) ชื่อชุมนุมกิจกรรมนักศึกษา ซึ่งจะต้องมีคำว่าชุมนุมประกอบชื่อด้วย

(๒) ประเภทของชุมนุมและวัตตุประสงค์

(๓) สมาชิกและการขาดจากสมาชิก

(๔) รายได้ของชุมนุม

(๕) คณะกรรมการบริหารชุมนุม

**ข้อ ๖๔** เมื่อคณะกรรมการบริหารองค์การนักศึกษา ได้รับคำร้องของก่อตั้งชุมนุมกิจกรรมนักศึกษา ให้คณะกรรมการบริหารองค์การนักศึกษาพิจารณา หากเห็นชอบให้ก่อตั้งเป็นชุมนุม ให้เสนอ
สภานักศึกษาเพื่อพิจารณาอนุมัติ

เมื่อสภานักศึกษาพิจารณาอนุมัติแล้ว ให้สภานักศึกษาดำเนินรายงานผล เสนออธิการบดี เพื่อจัดตั้งชุมนุมต่อไป

ให้คณะกรรมการบริหารองค์การนักศึกษาและสภานักศึกษาขอเอกสารหรือเรียกประธานชุมนุมหรือผู้ที่เกี่ยวข้องเข้าร่วมชี้แจง เพื่อประกอบการพิจารณาตามวรรคหนึ่งได้

**ข้อ ๖๕** นักศึกษามีสิทธิเป็นสมาชิกชุมนุมกิจกรรมนักศึกษาได้ไม่เกินห้าชุมนุม

เมื่อพ้นสภาพการเป็นนักศึกษาของมหาวิทยาลัย ลาออก หรือขาดจากสมาชิกภาพ ตามข้อบังคับชุมนุม ให้ถือเป็นการสิ้นสุดการเป็นสมาชิกชุมนุมกิจกรรมนักศึกษา

**ข้อ ๖๖** คณะกรรมการบริหารชุมนุมต้องจัดให้มีการประชุมใหญ่ของชุมนุมภายในหกสิบวันก่อนปิดภาคการศึกษาที่สองของปีการศึกษาเพื่อพิจารณาผลการดำเนินงานของชุมนุม และเลือกตั้งคณะกรรมการบริหารชุมนุม

การประชุมใหญ่ของชุมนุมต้องมีสมาชิกชุมนุมมาประชุมไม่น้อยกว่ากึ่งหนึ่งของจำนวนสมาชิกทั้งหมดจึงจะเป็นองค์ประชุม

ภายในสามสิบวัน นับแต่วันประชุมใหญ่ของชุมนุม ให้คณะกรรมการบริหารชุมนุมรายงานผลดำเนินงานประจำปีของชุมนุม และผลการประชุมใหญ่ของชุมนุมให้นายกองค์การนักศึกษา พร้อมทั้งเสนอชื่อ
ผู้ได้รับเลือกตั้งเป็นประธานชุมนุม และกรรมการบริหารชุมนุมต่อนายกองค์การนักศึกษาเพื่อแต่งตั้งเป็นคณะกรรมการบริหารชุมนุม

**ข้อ ๖๗** กรรมการในคณะกรรมการบริหารชุมนุมต้องเป็นสมาชิกของชุมนุมนั้น โดยมีคุณสมบัติและไม่มีลักษณะต้องห้ามดังต่อไปนี้

ก.คุณลักษณะ

 (๑) เป็นนักศึกษาระดับปริญญาตรี

 (๒) มีผลการศึกษาเฉลี่ยไม่ต่ำกว่า ๒.๐๐

 (๓) ศึกษาอยู่ในมหาวิทยาลัยมาแล้วไม่เกินสี่ปีการศึกษาสำหรับหลักสูตรที่มีระยะเวลาศึกษา สี่ปีการศึกษา หรือไม่เกินห้าปีการศึกษาสำหรับหลักสูตรที่มีระยะเวลาศึกษาห้าปีการศึกษา หรือ
ไม่เกินหกปีการศึกษาสำหรับหลักสูตรที่มีระยะเวลาศึกษาหกปีการศึกษา

ข.ลักษณะต้องห้าม

 (๑) เคยเป็นผู้ถูกลงโทษวินัยนักศึกษาในระยะหนึ่งปีก่อนวันสมัครรับเลือกตั้ง

 (๒) เป็นสมาชิกสภานักศึกษา หรือกรรมการในคณะกรรมการบริหารองค์การนักศึกษา หรือกรรมการในคณะกรรมการบริหารองค์การนักศึกษาระดับศูนย์ หรือกรรมการในคณะกรรมการหอพักนักศึกษา หรือกรรมการในคณะกรรมการนักศึกษาประจำคณะ

**ข้อ ๖๘** ให้คณะกรรมการบริหารชุมนุม มีวาระการดำรงตำแหน่งหนึ่งปี ซึ่งประกอบด้วย

(๑) ประธานชุมนุม

(๒) รองประธานชุมนุม

(๓) เลขานุการชุมนุม

(๔) กรรมการอื่นอีกไม่เกินสี่คน

ในกรณีที่คณะกรรมการบริหารชุมนุมหมดวาระ ให้ประธานชุมนุมและกรรมการ ในคณะกรรมการบริหารชุมนุมปฏิบัติหน้าที่ต่อไปจนกว่าจะมีการแต่งตั้งคณะกรรมการบริหารชุมนุมชุดใหม่

**ข้อ ๖๙** คณะกรรมการบริหารชุมนุมจะต้องจัดทำและรายงานผลการดำเนินโครงการ
การดำเนินงานประจำปี บัญชีรายรับ รายจ่าย ตลอดจนทรัพย์สินของชุมนุมต่อสภานักศึกษา ให้แล้วเสร็จภายในสามสิบวันก่อนสิ้นปีงบประมาณ

เมื่อสภานักศึกษาพิจารณารายงานตามวรรคหนึ่งแล้ว ให้สภานักศึกษาดำเนินการสรุปรายงานดังกล่าวเสนอมหาวิทยาลัยพิจารณาต่อไป

**ข้อ ๗๐** ให้อธิการบดีหรือรองอธิการบดีฝ่ายการนักศึกษาแต่งตั้งคณะกรรมการที่ปรึกษาชุมนุมตามประเภทชุมนุมกิจกรรม ตามที่ฝ่ายการนักศึกษาเสนอ

คณะกรรมการที่ปรึกษาชุมนุมตามวรรคหนึ่งมีหน้าที่ให้คำปรึกษา แนะนำ และช่วยเหลือ แก่คณะกรรมการบริหารชุมนุม เพื่อให้การดำเนินงานของชุมนุมเป็นไปตามวัตถุประสงค์ของการก่อตั้งชุมนุม

**ข้อ ๗๑** ชุมนุมกิจกรรมนักศึกษาให้ยุบเลิกด้วยเหตุอย่างหนึ่งอย่างใด ดังนี้

(๑) มีจำนวนสมาชิกไม่ถึงห้าสิบคน

(๒) สมาชิกชุมนุมลงมติด้วยคะแนนเสียงไม่น้อยกว่าสองในสาม ให้ยุบเลิกชุมนุม

(๓) คณะกรรมการบริหารองค์การนักศึกษาเสนอความเห็นต่อสภานักศึกษาพิจารณา ยุบเลิกชุมนุม

(๔) สภานักศึกษามีมติให้ยกเลิกชุมนุม ด้วยเหตุเพราะชุมนุมไม่ได้จัดทำกิจกรรม ตามวัตถุประสงค์หรือไม่มีการดำเนินการตามข้อบังคับชุมนุมมาเป็นเวลาหนึ่งปี

เมื่อมีการพิจารณายุบเลิกตามวรรคหนึ่งแล้ว ให้สภานักศึกษาเสนออธิการบดีพิจารณา สั่งยุบเลิกชุมนุมนั้น

**หมวด ๕**

คณะกรรมการหอพักนักศึกษา

**ส่วนที่ ๑**

องค์ประกอบของคณะกรรมการหอพักนักศึกษา

**ข้อ ๗๒** ให้มีคณะกรรมการหอพักนักศึกษา ประกอบด้วยประธานกรรมการที่เป็นนักศึกษาระดับปริญญาตรีและได้รับการเลือกจากนักศึกษาหอพัก และกรรมการอื่นที่เป็นนักศึกษาระดับปริญญาตรีอีกไม่เกินสิบสี่คน

**ส่วนที่ ๒**

คุณสมบัติของคณะกรรมการหอพักนักศึกษา

**ข้อ ๗๓** กรรมการในคณะกรรมการหอพักนักศึกษา จะต้องมีคุณสมบัติและไม่มีลักษณะต้องห้ามดังต่อไปนี้

ก.คุณลักษณะ

 (๑) เป็นนักศึกษาระดับปริญญาตรี

 (๒) มีผลการศึกษาเฉลี่ยไม่ต่ำกว่า ๒.๐๐

 (๓) เป็นนักศึกษาซึ่งอาศัยอยู่ในหอพักนักศึกษาของมหาวิทยาลัย

 (๔) ศึกษาอยู่ในมหาวิทยาลัยมาแล้วไม่เกินสี่ปีการศึกษาสำหรับหลักสูตรที่มีระยะเวลาศึกษา สี่ปีการศึกษา หรือไม่เกินห้าปีการศึกษาสำหรับหลักสูตรที่มีระยะเวลาศึกษาห้าปีการศึกษา หรือไม่เกินหกปีการศึกษาสำหรับหลักสูตรที่มีระยะเวลาศึกษาหกปีการศึกษา

ข.ลักษณะต้องห้าม

 (๑) เคยเป็นผู้ถูกลงโทษวินัยนักศึกษาในระยะหนึ่งปีก่อนวันสมัครรับเลือกตั้ง

 (๒) เป็นสมาชิกสภานักศึกษา หรือกรรมการในคณะกรรมการบริหารองค์การนักศึกษา หรือกรรมการในคณะกรรมการบริหารองค์การนักศึกษาระดับศูนย์ หรือกรรมการในคณะกรรมการนักศึกษาประจำคณะ หรือกรรมการในคณะกรรมการบริหารชุมนุม

 (๓) เป็นกรรมการหรือเคยเป็นกรรมการการเลือกตั้งระดับคณะ ในระยะหนึ่งปี ก่อนวันสมัครรับเลือกตั้ง

 (๔) มีลักษณะต้องห้ามตามที่รองอธิการบดีฝ่ายการนักศึกษากำหนดโดยออกเป็นประกาศฝ่ายการนักศึกษา

**ส่วนที่ ๓**

การเลือกตั้งประธานคณะกรรมการหอพักนักศึกษา

**ข้อ ๗๔** ผู้มีสิทธิลงคะแนนเสียงเลือกประธานคณะกรรมการหอพักนักศึกษาต้องมีสภาพ เป็นนักศึกษาที่อาศัยอยู่ในหอพักนักศึกษาของมหาวิทยาลัย

**ข้อ ๗๕** หลักเกณฑ์และวิธีการดำเนินการเลือกตั้งประธานคณะกรรมการหอพักนักศึกษา
ให้เป็นไปตามที่รองอธิการบดีฝ่ายการนักศึกษากำหนดโดยออกเป็นประกาศฝ่ายการนักศึกษา

**ข้อ ๗๖** เมื่อวาระการดำรงตำแหน่งของประธานคณะกรรมการหอพักนักศึกษาเหลืออยู่ ไม่ถึงหกสิบวัน ให้รองอธิการบดีฝ่ายการนักศึกษากำหนดให้มีการเลือกตั้งประธานคณะกรรมการหอพัก
นักศึกษาขึ้นใหม่

**ส่วนที่ ๔**

อำนาจหน้าที่ของคณะกรรมการหอพักนักศึกษา

**ข้อ ๗๗** คณะกรรมการหอพักนักศึกษา มีหน้าที่และอำนาจรวมถึงความรับผิดชอบดังนี้

(๑) เสนอความคิดเห็นต่อองค์การนักศึกษา สภานักศึกษา อธิการบดี หรือสภามหาวิทยาลัยในเรื่องที่มีผลกระทบต่อนักศึกษาหอพัก

(๒) บริหารกิจกรรมทั้งปวงเกี่ยวกับกิจกรรมของนักศึกษาหอพัก

(๓) กำกับดูแล ติดตาม และตรวจสอบการทำงานของชมรมกิจกรรมนักศึกษาหอพัก

(๔) ปฏิบัติหน้าที่อื่นตามที่คณะกรรมการที่ปรึกษาคณะกรรมการหอพักนักศึกษาหรือ คณะกรรมการบริหารหอพักนักศึกษามอบหมาย

ประธานคณะกรรมการหอพักนักศึกษามีหน้าที่เป็นผู้แทนของนักศึกษาหอพัก และรับผิดชอบดำเนินงานคณะกรรมการหอพักนักศึกษา

**ส่วนที่ ๕**

วาระการดำรงตำแหน่งและการพ้นจากตำแหน่ง

ของคณะกรรมการหอพักนักศึกษา

**ข้อ ๗๘** ประธานกรรมการหอพักนักศึกษามีวาระการดำรงตำแหน่งคราวละ ๑ ปี

นอกจากการพ้นจากตำแหน่งตามวาระ ให้ประธานกรรมการหอพักนักศึกษาพ้นจากตำแหน่งเมื่อ

(๑) ตาย

(๒) ลาออก

(๓) ถูกลงโทษวินัยนักศึกษาอย่างร้ายแรง

(๔) ขาดคุณสมบัติหรือมีลักษณะต้องห้าม

(๕) พ้นสภาพการเป็นนักศึกษาหอพัก

เมื่อประธานกรรมการนักศึกษาหมดวาระหรือพ้นจากตำแหน่ง ให้กรรมการหอพักนักศึกษาพ้นจากตำแหน่งด้วย

**ส่วนที่ ๖**

การกำกับและดูแล

**ข้อ ๗๙** ให้มีคณะกรรมการที่ปรึกษาคณะกรรมการหอพักนักศึกษา ซึ่งอธิการบดีหรือ
รองอธิการบดีฝ่ายการนักศึกษาแต่งตั้ง

ให้คณะกรรมการตามวรรคหนึ่งมีหน้าที่กำกับและดูแลการดำเนินงานของคณะกรรมการหอพักนักศึกษาให้เป็นไปโดยถูกต้องตามข้อบังคับ ระเบียบ หรือประกาศของมหาวิทยาลัย ในกรณีที่มีปัญหาขัดแย้งในการดำเนินงานซึ่งอาจส่งผลเสียหายต่อส่วนรวมให้คณะกรรมการเป็นผู้พิจารณา และเมื่อวินิจฉัย เป็นประการใดแล้ว ให้คณะกรรมการหอพักนักศึกษาและผู้เกี่ยวข้องปฏิบัติตามคำวินิจฉัยนั้น

**ลักษณะ ๔**

คณะกรรมการการเลือกตั้ง

**ข้อ ๘๐** คณะกรรมการการเลือกตั้งประกอบด้วย นักศึกษาระดับปริญญาตรีซึ่งได้รับ
การสรรหาและเสนอชื่อตามข้อบังคับนี้ จำนวนเก้าคน เป็นกรรมการ

**ข้อ ๘๑** คณะกรรมการการเลือกตั้ง มีวาระการดำรงตำแหน่งคราวละหนึ่งปี นับแต่วันที่ได้รับการแต่งตั้ง และดำรงตำแหน่งติดต่อกันได้ไม่เกินสองวาระ

นอกจากการพ้นจากตำแหน่งตามวาระกรรมการการเลือกตั้ง พ้นจากตำแหน่งเมื่อ

(๑) ตาย

(๒) ลาออก

(๓) ถูกลงโทษวินัยนักศึกษาอย่างร้ายแรง

(๔) ขาดคุณสมบัติหรือมีลักษณะต้องห้าม

(๕) พ้นสภาพการเป็นนักศึกษาของมหาวิทยาลัย

กรรมการการเลือกตั้งที่ได้รับการแต่งตั้งแทนกรรมการที่ต้องพ้นจากตำแหน่งให้มีวาระ
การดำรงตำแหน่งเท่าที่เหลืออยู่ของผู้ที่ตนแทน

**ข้อ ๘๒** กรรมการการเลือกตั้งต้องมีคุณสมบัติและไม่มีลักษณะต้องห้าม ดังต่อไปนี้

ก.คุณสมบัติ

 (๑) เป็นนักศึกษา

 (๒) มีผลการศึกษาเฉลี่ยไม่ต่ำกว่า ๒.๐๐

ข.ลักษณะต้องห้าม

 (๑) ศึกษาอยู่ในมหาวิทยาลัยไม่เกินกว่าสี่ปีการศึกษาสำหรับหลักสูตรที่มีระยะเวลาศึกษา
สี่ปีการศึกษา หรือไม่เกินห้าปีการศึกษาสำหรับหลักสูตรที่มีระยะเวลาศึกษาห้าปีการศึกษา หรือไม่เกินหกปีการศึกษาสำหรับหลักสูตรที่มีระยะเวลาศึกษาหกปีการศึกษา

 (๒) เคยเป็นผู้ถูกลงโทษวินัยนักศึกษาในระยะหนึ่งปีก่อนวันสมัครรับเลือกตั้ง

 (๓) อยู่ระหว่างถูกดำเนินการทางวินัยนักศึกษา

 (๔) เป็นสมาชิกสภานักศึกษา คณะกรรมการบริหารองค์การนักศึกษา คณะกรรมการบริหารองค์การนักศึกษาระดับศูนย์ ประธานหรือกรรมการในคณะกรรมการนักศึกษาประจำคณะ ประธานหรือกรรมการในคณะกรรมการหอพักนักศึกษา หรือประธานหรือกรรมการในชุมนุมกิจกรรมนักศึกษา

 (๕) มีลักษณะต้องห้ามตามที่อธิการบดีกำหนดโดยออกเป็นประกาศมหาวิทยาลัย

**ข้อ ๘๓** การสรรหากรรมการการเลือกตั้ง ให้เป็นไปตามหลักเกณฑ์และวิธีการที่รองอธิการบดีฝ่ายการนักศึกษากำหนด ทั้งนี้ภายใต้การหารือกับนายกองค์การนักศึกษาและประธานสภานักศึกษา

**ข้อ ๘๔** ผู้ได้รับการสรรหาและคัดเลือกเป็นกรรมการการเลือกตั้ง ต้องได้รับความเห็นชอบจากสภานักศึกษาด้วยคะแนนเสียงเกินกว่ากึ่งหนึ่งก่อนที่จะนำเสนออธิการบดีเพื่อพิจารณาแต่งตั้ง

ในกรณีที่ไม่ได้รับความเห็นชอบตามวรรคหนึ่ง หากคณะกรรมการกิจการนักศึกษาเห็นชอบ ให้บุคคลเดิมดำรงตำแหน่งกรรมการการเลือกตั้งด้วยคะแนนเสียงสองในสามของคณะกรรมการกิจการนักศึกษา และให้เสนออธิการบดีแต่งตั้งโดยไม่ต้องขอความเห็นชอบจากสภานักศึกษาอีก

**ข้อ ๘๕** เมื่อได้รับการแต่งตั้งเป็นกรรมการการเลือกตั้งแล้ว ให้คณะกรรมการการเลือกตั้งเลือกกรรมการคนหนึ่งเป็นประธานกรรมการ และเลือกกรรมการอีกคนหนึ่งเป็นเลขานุการคณะกรรมการ

ประธานคณะกรรมการตามวรรคหนึ่งทำหน้าที่เป็นผู้แทนของคณะกรรมการการเลือกตั้งและเป็นประธานที่ประชุมด้วย

เลขานุการคณะกรรมการการเลือกตั้ง มีหน้าที่รับผิดชอบงานธุรการของคณะกรรมการ การเลือกตั้ง ตลอดจนงานอื่น ๆ ตามที่ประธานคณะกรรมการการเลือกตั้งมอบหมาย

**ข้อ ๘๖** คณะกรรมการการเลือกตั้ง มีหน้าที่และอำนาจรวมถึงความรับผิดชอบดังต่อไปนี้

(๑) เสนอระเบียบเกี่ยวกับการดำเนินงานและการประชุมของคณะกรรมการการเลือกตั้ง ต่อสภานักศึกษาเพื่อพิจารณาอนุมัติ

(๒) เสนอหลักเกณฑ์และวิธีการเลือกตั้งสมาชิกสภานักศึกษา นายกองค์การนักศึกษา และ
อุปนายกองค์การนักศึกษาต่ออธิการบดีหรือรองอธิการบดีฝ่ายการนักศึกษา เพื่อออกเป็นประกาศมหาวิทยาลัย ทั้งนี้ภายใต้การหารือกับประธานสภานักศึกษาและนายกองค์การนักศึกษา

(๓) จัดหรือดำเนินการให้มีการเลือกตั้งสมาชิกสภานักศึกษา นายกองค์การนักศึกษา และ
อุปนายกองค์การนักศึกษา ตามข้อบังคับนี้

(๔) ควบคุมการเลือกตั้งสมาชิกสภานักศึกษา นายกองค์การนักศึกษา และอุปนายก
องค์การนักศึกษา และการออกเสียงประชามติตามข้อบังคับให้เป็นไปโดยสุจริตและเที่ยงธรรม

การออกเสียงประชามติให้คณะกรรมการบริหารองค์การนักศึกษา โดยความเห็นชอบ
ของสภานักศึกษาเป็นผู้เสนอ

(๕) ควบคุม ตรวจสอบและจัดทำข้อมูลทะเบียนสมาชิกพรรคนักศึกษาที่ลงสมัครรับเลือก
สภานักศึกษา นายกองค์การนักศึกษา อุปนายกองค์การนักศึกษา ตามข้อบังคับนี้

(๖) กำกับ ควบคุม ดูแลการทำงาน การอนุมัติ อนุญาตตามอำนาจหน้าที่ ทั้งในส่วน ของงบประมาณ วัสดุอุปกรณ์ สรรพเอกสาร ห้องปฏิบัติงาน สื่อประชาสัมพันธ์และสื่ออิเล็กทรอนิกส์อื่นใด
ของสภานักศึกษาหรือองค์การนักศึกษา ในช่วงระหว่างที่มีการเลือกตั้งไปจนกว่าจะมีการแต่งตั้งสภานักศึกษาหรือองค์การนักศึกษาชุดใหม่แล้วแต่กรณี เข้ารับหน้าที่

(๗) หน้าที่อื่นตามที่อธิการบดีหรือรองอธิการบดีฝ่ายการนักศึกษามอบหมาย

ทั้งนี้ให้คณะกรรมการการเลือกตั้งกำหนดระเบียบ เพื่อดำเนินการตามความใน (๔) (๕) (๖) โดยเสนอต่อสภานักศึกษาเพื่อพิจารณาอนุมัติ

**ข้อ ๘๗** นักศึกษาที่ลงสมัครรับเลือกตั้งสภานักศึกษา นายกองค์การนักศึกษา อุปนายกองค์การนักศึกษา ตามข้อบังคับนี้ ต้องสังกัดพรรค โดยพรรคนักศึกษาต้องมีสมาชิกพรรคเป็นนักศึกษาจำนวนไม่น้อยกว่าห้าสิบคน และดำเนินการจดจัดตั้งพรรคต่อคณะกรรมการการเลือกตั้งเรียบร้อยแล้ว

หลักเกณฑ์ วิธีการและข้อกำหนดที่เกี่ยวข้องกับการจัดตั้งพรรคนักศึกษาตามข้อบังคับนี้ ให้เป็นไปตามที่อธิการบดีกำหนดตามข้อเสนอของคณะกรรมการการเลือกตั้ง โดยออกเป็นประกาศมหาวิทยาลัย

**ลักษณะ ๕**

การกำกับดูแลการทำกิจกรรมนักศึกษา

**ข้อ ๘๘** ให้อธิการบดีหรือรองอธิการบดีฝ่ายการนักศึกษาควบคุมดูแลการทำกิจกรรมนักศึกษาให้เป็นไปตามข้อบังคับ ระเบียบ หรือประกาศของมหาวิทยาลัย

การดำเนินการตามวรรคหนึ่ง ให้อธิการบดีหรือรองอธิการบดีฝ่ายการนักศึกษามีอำนาจ ออกประกาศมหาวิทยาลัยกำหนดหลักเกณฑ์และวิธีการเพื่อการควบคุม กำกับ หรือ ดูแลการทำกิจกรรม ตามข้อบังคับนี้ให้เป็นไปโดยถูกต้อง รัดกุม และสามารถตรวจสอบได้

**ข้อ ๘๙** ในกรณีที่นักศึกษาผู้ดำรงตำแหน่งตามข้อบังคับนี้ ถูกกล่าวหาว่ามีความผิด ตามข้อบังคับมหาวิทยาลัยว่าด้วย วินัยนักศึกษา และถูกตั้งคณะกรรมการสอบสวน รองอธิการบดี ฝ่ายการนักศึกษาอาจมีคำสั่งให้ผู้ถูกกล่าวหายุติการปฏิบัติหน้าที่เป็นการชั่วคราวได้ หากปฏิบัติหน้าที่ต่อไป จะส่งผลเสียร้ายแรงต่อมหาวิทยาลัยจากข้อกล่าวหานั้น จนกว่าผลการพิจารณาจะแล้วเสร็จ โดยออกเป็นประกาศฝ่ายการนักศึกษา

**ข้อ ๙๐** ให้มีคณะกรรมการกิจการนักศึกษาประกอบด้วยรองอธิการบดี ผู้ช่วยอธิการบดี
รองคณบดีหรือผู้ช่วยคณบดี ซึ่งมีหน้าที่ดูแลงานด้านฝ่ายการนักศึกษาของมหาวิทยาลัย คณะหรือวิทยาลัย ผู้อำนวยการกองกิจการนักศึกษา และกรรมการอื่น ๆ ซึ่งอธิการบดีแต่งตั้งตามคำแนะนำของรองอธิการบดี
ฝ่ายนักศึกษา

ให้คณะกรรมการตามวรรคหนึ่งมีหน้าที่และอำนาจรวมถึงความรับผิดชอบในการกำกับ
ดูแล สภาพชีวิตความเป็นอยู่ของนักศึกษา การบริการด้านต่าง ๆ ให้เกิดความคล่องัว รวดเร็ว ถูกต้อง และบรรลุเป้าหมายสูงสุดตามนโยบายมหาวิทยาลัย รวมถึงหน้าที่อื่น ๆ ตามข้อบังคับ ระเบียบ ประกาศ คำสั่ง ของมหาวิทยาลัย

**บทเฉพาะกาล**

**ข้อ ๙๑** ให้สภานักศึกษาที่มีอยู่ก่อนวันที่ข้อบังคับนี้มีผลใช้บังคับ ปฏิบัติหน้าที่
เป็นสภานักศึกษา สภานักศึกษา ศูนย์ท่าพระจันทร์ สภานักศึกษา ศูนย์รังสิต หรือสภานักศึกษา ศูนย์ลำปางตามข้อบังคับนี้แล้วแต่กรณี

และให้ประธานสภานักศึกษา รองประธานสภานักศึกษา เลขาธิการสภานักศึกษา และสมาชิกสภานักศึกษา ที่ดำรงตำแหน่งอยู่ก่อนวันที่ข้อบังคับนี้มีผลใช้บังคับ ให้ปฏิบัติหน้าที่ตามข้อบังคับนี้ต่อไปจนกว่าจะมีการแต่งตั้งสมาชิกสภานักศึกษาชุดใหม่

**ข้อ ๙๒** ให้องค์การนักศึกษาที่มีอยู่ก่อนวันที่ข้อบังคับนี้มีผลใช้บังคับ ปฏิบัติหน้าที่ เป็นองค์การนักศึกษา องค์การนักศึกษา ศูนย์ท่าพระจันทร์ องค์การนักศึกษา ศูนย์รังสิต หรือองค์การนักศึกษา ศูนย์ลำปางตามข้อบังคับนี้ แล้วแต่กรณี

และให้นายกองค์การนักศึกษา อุปนายกองค์การนักศึกษา กรรมการบริหารองค์การนักศึกษา และตำแหน่งอื่นในคณะกรรมการบริหารองค์การนักศึกษา ที่ดำรงตำแหน่งอยู่ก่อนวันที่ข้อบังคับนี้มีผลใช้บังคับ ให้ปฏิบัติหน้าที่ตามข้อบังคับนี้ต่อไปจนกว่าจะมีการแต่งตั้งคณะกรรมการบริหารองค์การนักศึกษาชุดใหม่

**ข้อ ๙๓** ให้คณะกรรมการนักศึกษาคณะที่มีอยู่ก่อนวันที่ข้อบังคับนี้มีผลใช้บังคับ ปฏิบัติหน้าที่เป็นคณะกรรมการนักศึกษาคณะตามข้อบังคับนี้

และให้ประธานและกรรมการในคณะกรรมการนักศึกษาคณะ และตำแหน่งอื่น ในคณะกรรมการนักศึกษาคณะ ที่ดำรงตำแหน่งอยู่ก่อนวันที่ข้อบังคับนี้มีผลใช้บังคับให้ปฏิบัติหน้าที่ ตามข้อบังคับนี้ต่อไปจนกว่าจะมีการแต่งตั้งคณะกรรมการนักศึกษาคณะชุดใหม่

**ข้อ ๙๔** ให้ชุมนุมชมรมกิจกรรมนักศึกษาที่จัดตั้งขึ้นตามข้อบังคับ ระเบียบ หรือประกาศ ของมหาวิทยาลัยเดิม ดำเนินการตามข้อ ๖๓ เพื่อจัดทำร่างระเบียบชุมนุมตามข้อบังคับนี้ให้แล้วเสร็จภายใน
สี่สิบห้าวันนับแต่วันที่ข้อบังคับนี้มีผลใช้บังคับ เพื่อเสนอต่อนายกองค์การนักศึกษาเพื่อให้คณะกรรมการบริหารองค์การนักศึกษาพิจารณาตรวจสอบและเสนอขออนุมัติต่อสภานักศึกษาต่อไป

กรณีที่ชุมนุมกิจกรรมนักศึกษาไม่ดำเนินการให้แล้วเสร็จภายในระยะเวลาตามวรรคหนึ่ง
ให้ชุมนุมกิจกรรมนักศึกษานั้นเป็นอันยุบเลิกไป

**ข้อ ๙๕** ให้รองอธิการบดีฝ่ายการนักศึกษาดำเนินการจัดการเลือกตั้งประธานคณะกรรมการหอพักนักศึกษาตามข้อบังคับนี้ ให้แล้วเสร็จภายในหกสิบวันนับแต่วันที่ข้อบังคับนี้มีผลใช้บังคับ

**ข้อ ๙๖** ให้รองอธิการบดีฝ่ายการนักศึกษาดำเนินการสรรหาคณะกรรมการการเลือกตั้ง ตามข้อบังคับนี้ ให้แล้วเสร็จภายในหกสิบวันนับแต่วันที่ข้อบังคับนี้มีผลใช้บังคับ เพื่อให้สภานักศึกษาพิจารณารับรองต่อไป

 ประกาศ ณ วันที่ ๘ เดือน ตุลาคม พุทธศักราช ๒๕๖๓

 (ศาสตราจารย์พิเศษ นรนิติ เศรษฐบุตร)

 นายกสภามหาวิทยาลัย